b"\n_START_ARTICLE_\nKorpusni general (Francija)\n_START_PARAGRAPH_\nKorpusni general (izvirno francosko G\xc3\xa9n\xc3\xa9ral de corps d'arm\xc3\xa9e; dobesedno general korpusa armade) je uradno polo\xc5\xbeaj in naziv in neformalni vi\xc5\xa1ji voja\xc5\xa1ki \xc4\x8din, ki je v uporabi v Francoski kopenski vojski in Francoski \xc5\xbeandarmeriji; v Francoskem vojnem letalstvu mu ustreza \xc4\x8din letalskega korpusnega generala (G\xc3\xa9n\xc3\xa9ral de corps d'arm\xc3\xa9e a\xc3\xa9rie), medtem ko mu v Francoski vojni mornarici ustreza \xc4\x8din viceadmirala eskadre (Vice-amiral d'escadre). V skladu z Natovim standardom STANAG 2116 \xc4\x8din nosi oznako OF-8._NEWLINE_Z dekretom 6. junija 1939 je lahko divizijski general, ki velja za najvi\xc5\xa1ji generalski \xc4\x8din, pridobil naziv in polo\xc5\xbeaj korpusnega ali armadnega generala. Je nadrejen divizijskemu generalu in podrejen armadnemu generalu._NEWLINE_Korpusni general, kot \xc5\xbee pove ime, obi\xc4\x8dajno poveljuje korpusu, voja\xc5\xa1ki enoti, ki je sestavljena iz ve\xc4\x8d divizij. Osnovna oznaka simbola so \xc5\xa1tiri zvezde."